Kairių ežeras

Kairių ežeras – ežeras šiaurės Lietuvoje, Šiaulių rajone, prie Kairių miestelio. Ilgis šiaurės rytų – pietų kryptimi 1,43 km, plotis iki 1,25 km. Altitudė 107,5 m. Ežero dubuo susidarė išgulėjus ledo luistui. Vakariniai krantai 1–3 m aukščio, o kiti žemi ir pelkėti. Ežere yra nemaža miškinga Ragelio sala (2,84 ha). Pietinėje pakrantėje plyti dirbami laukai. Iš vakarų į šiaurės rytus ežerą prateka Mūšos intakas Šiladis.

Prie Kairių ežero įsikūręs Kairių miestelis, pietinėje pakrantėje – Pročiūnų kaimas. Šiaurrytinėje pakrantėje yra įrengta poilsio zona su paplūdimiu, sukurta infrastruktūra: pėsčiųjų takai, suoliukai.
Patvenktas Kairių ežeras yra miestelio, seniūnijos ir atvykstančių svečių pamėgta poilsio vieta. Į šią vietą atvyksta ir Šiaulių miesto gyventojai.

Ežero gamtiniam kompleksui būdingi atviro vandens plotai, vešli augmenija. Tačiau užžėlusių pakrančių nendrės ir švendrai mažina vandens telkinio gylį, blogina vandens kokybę ir riboja gyventojų kokybišką poilsį, mažindami priėjimo prie vandens galimybes. Sparčiai didėjant vandens augmenijos plotams, ežerui gresia uždumblėjimas bei eutrofikacija. Siekiant prisidėti prie šių problemų sprendimo numatoma atlikti makrofitų pjovimą ir jų biomasės šalinimą.

Šaltiniai 

Šiaulių rajono ežerai